લોકભાષાની જેમ લોકકથાઓ અને લોકગીતોને પણ જૈનોએ વિશેષરૂપે અપનાવ્યાં છે. આથી જ લોકકથાઓનો મોટો ભંડાર જૈન સાહિત્યમાં જોવા મળે છે. લોકગીતોની ચાલ કે તર્જ પર હજારો સ્તવન, સજ્જાય, ઢાળ વગેરે નાનાંમોટાં કાવ્યો રચાયાં છે તે ઢાળ વગેરેના પ્રારંભે કયા લોકગીતની તર્જ પર તે ગીતને ગાવું જોઈએ તેનો ઉલ્લેખ કરી તે લોકગીતની પ્રારંભિક પંક્તિઓ મૂકવામાં આવી છે, જેનાથી હજારો વિસ્મૃત અને લુપ્ત લોકગીતોની જાણકારી મળવાની સાથોસાથ કયું ગીત કેટલું જૂનું છે તેનો નિર્ણય કરવામાં સરળતા રહે છે.